1.Ievads

Saskaņā ar 31. panta 4. punktu 2019. gada 16. janvāra Regulā (ES) 2019/125 par tādu preču tirdzniecību, ko varētu izmantot nāvessoda izpildei, spīdzināšanai vai citādai nežēlīgai, necilvēcīgai vai pazemojošai rīcībai vai sodīšanai (turpmāk “regula”), Komisijai katru gadu ir jāiesniedz Eiropas Parlamentam ziņojums par Spīdzināšanas izskaušanas koordinācijas grupas darbībām, pārbaudēm un apspriedēm. Ziņojums nedrīkst apdraudēt fizisku vai juridisku personu komerciālās intereses.

Šajā ziņojumā sniegta informācija par Spīdzināšanas novēršanas koordinācijas grupas darbību 2019. gadā.

2.Tiesiskais regulējums

Regulas mērķis ir novērst nāvessodu, no vienas puses, un spīdzināšanu un citādu nežēlīgu, necilvēcīgu vai pazemojošu rīcību vai sodīšanu valstīs ārpus ES, no otras puses, ierobežojot konkrētu preču tirdzniecību. Tajā preces ir nodalītas atkarībā no tā:

-vai tās pēc savas būtības ir ļaunprātīgi izmantojamas un vai tās vispār nedrīkstētu tirgot (II pielikums),

-vai arī tās var likumīgi izmantot, piemēram, tiesībaizsardzības jomā lietotas ierīces (III pielikums), kā arī preces ārstnieciskai izmantošanai (IV pielikums).

Uz šādu preču tirdzniecību attiecas konkrēti ierobežojumi.

Tāpēc ar regulu ir ierobežota tirdzniecība ar valstīm ārpus ES. Tajā jo īpaši noteikts:

I.Aizliegts tādu II pielikumā uzskaitīto preču imports, eksports un tranzīts ES, no tās vai caur to, kurām nav cita praktiska izmantojuma kā vien nāvessoda izpilde vai spīdzināšana. Aizliegts sniegt arī jebkādu tehnisku palīdzību, kas saistīta ar šādām precēm, jo īpaši apmācību to lietošanā. Aizliegta arī šādu preču reklāma drukātajos plašsaziņas līdzekļos vai internetā, vai reklāmas laiks televīzijā vai radio, vai izstādīšana vai piedāvāšana pārdošanai izstādē vai gadatirgū.

II.Paredzēts, ka precēm (uzskaitītas III pielikumā), kuras var izmantot nāvessoda vai spīdzināšanas mērķiem, bet kurām var būt arī citi likumīgi izmantošanas veidi (tiesībaizsardzībā), jāsaņem iepriekšēja eksporta atļauja, ko piešķir katrā atsevišķā gadījumā. Iepriekšēja eksporta atļauja ir vajadzīga arī tehniskās palīdzības vai starpniecības pakalpojumu sniegšanai saistībā ar šo preču kategoriju. III pielikumā nav iekļauti: a) šaujamieroči, uz kuriem attiecas Regula (ES) Nr. 258/2012 ; b) divējāda lietojuma preces, uz kurām attiecas Regula (EK) Nr. 428/2009 ; c) preces, uz kurām attiecas Kopējās nostājas 2008/944/KĀDP noteikumi.

III.Tajā ir reglamentēta tādu preču – ķīmisko vai farmaceitisko vielu (IV pielikums) – tirdzniecība, ko varētu izmantot nāvessoda izpildei (piemēram, izstrādājumi, kas varētu tikt izmantoti nāvessoda izpildei cilvēkiem, veicot nāvējošu injekciju). Lai kontrolētu šādu anestēzijai paredzētu ķīmisko vielu eksportu un novērstu to nodošanu izmantošanai nāvējošās injekcijās, ir ieviesta atsevišķa licences atļauja (“ES vispārējā eksporta atļauja”), neierobežojot to tirdzniecību medicīniskiem, veterināriem vai citiem likumīgiem mērķiem.

Aizliegto un kontrolēto preču saraksti ir izklāstīti regulas II, III un IV pielikumā.

3.Spīdzināšanas izskaušanas koordinācijas grupas darbības

Spīdzināšanas izskaušanas koordinācijas grupa tika izveidota atbilstoši Eiropas Parlamenta un Padomes Regulai (ES) 2016/2134, lai izskatītu jautājumus par šīs regulas piemērošanu.

Spīdzināšanas izskaušanas koordinācijas grupa kalpo par platformu, kur dalībvalstu eksperti un Komisija apmainās ar informāciju par administratīvo praksi un apspriež ar šīs regulas interpretāciju saistītus jautājumus, tehniskas problēmas saistībā ar uzskaitītajām precēm, jaunākos ar šo regulu saistītos notikumus un jebkādus citus iespējamus jautājumus. Sagatavojot deleģētos aktus, Komisija apspriežas arī ar spīdzināšanas izskaušanas koordinācijas grupu saskaņā ar 2016. gada 13. aprīļa Iestāžu nolīgumu par labāku likumdošanas procesu .

Spīdzināšanas izskaušanas koordinācijas grupa 2019. gadā rīkoja divas sanāksmes – 29. aprīlī un 17. decembrī –, lai apmainītos ar informāciju par vairākiem turpmāk apkopotiem jautājumiem attiecībā uz regulas īstenošanu.

3.1.Norises saistībā ar pamataktu

Spīdzināšanas izskaušanas koordinācijas grupa tika informēta par norisēm saistībā ar pamataktu, proti, par Regulas (EK) Nr. 1236/2005 kodifikāciju Eiropas Parlamenta un Padomes 2019. gada 16. janvāra Regulā (ES) 2019/125. Sākotnējā Regula (EK) Nr. 1236/2005 tika vairākas reizes būtiski grozīta laikposmā no 2005. līdz 2018. gadam. Skaidrības un juridiskās noteiktības labad tā tika kodificēta. Ar kodificēto regulu tika atcelta Regula (EK) Nr. 1236/2005 un konsolidēti visi tās grozījumi, bet netika grozīti kontrolēto preču saraksti.